F'ġimgħa waħda reġa' kien hemm żewġ episodji partikolari li fakkruna tassew għaliex fl-2013 il-poplu għażel bidla fid-direzzjoni. Għalkemm jitkellmu fuq temi totalment differenti, il-messaġġ kien wieħed ċar: il-bidla ta' Marzu 2013 kienet meħtieġa u qed tħalli l-frott. L-ewwel episodju li nagħmlu referenza għalih huwa r-rapport tal-Caritas dwar il-livell tal-għajxien tal-Maltin. Kollox ward u żahar? Dażgur li le. Għad hemm familji li għandhom sfida biex ilaħħqu mal-ħtiġijiet tal-ħajja. Però, analiżi dettaljata tar-rapport tixhed kif l-aħħar tliet snin għamlu differenza kbira. Ċerti familji li ma setgħux ilaħħqu mal-basket tal-ħajja, illum qiegħed jirnexxilhom u dan grazzi għal diversi inċentivi li ta l-Gvern biex iktar nies jidħlu fid-dinja tax-xogħol. Xi ħaġa kkonfermata wkoll mill-fatt li nhar il-Ġimgħa ħarġet statistika li dawk ifittxu impjieg niżlu għal 3,750 biss. L-inqas f'37 sena. Ir-rapport tal-Caritas, li sa erba' snin ilu kien tkellem dwar bosta sfidi, jirrikonoxxi miżuri li hawn semmejna kemm-il darba. L-inwork benefit, it-tapering tal-benefiċċji u ż-żieda fil-pensjonijiet. Ir-rapport ma kienx sorprendenti. Wieħed kien qed jistenna li dawn se jħallu l-frott u għalhekk ir-rapport jindika titjib mal-istess studju ppubblikat fl-2012. Mhux ta' b'xejn inħossuna kburin meta nirreferu għalih. Għax huwa prova ċara li llum mill-ġid ekonomiku qed igawdu ferm iktar nies. X'kuntrast meta mqabbel mal-aħħar amministrazzjoni meta, fi żmien li l-familji kienu qed iħallsu l-ogħla kontijiet tal-enerġija, il-Kabinett kien qed jieħu €500 żieda fil-ġimgħa bil-moħbi ta' kulħadd. X'differenza bejn min qed iservi għall-ġid tal-poplu u min il-Gvern użah biex jisserva hu. Xi ħaġa ħażina ħafna, tiġri meta tiġri u tiġri minn min tiġri. Parassiti u traffic jam It-tieni rapport li wera d-differenza bejn iż-żewġ partiti kien dak li fih kien ikkwotat jitkellem l-eks-Kap Eżekuttiv tal-Arriva f'Malta. Fisser kif dak li welldu l-eks-Prim Ministru Lawrence Gonzi u l-eks-Ministru Austin Gatt kien mostru destinat biex ifalli. Fuq kollox stqarr li dan kien imfassal fuq konsulenzi li ngħataw lill-parassiti li tħallsu biz-zalza iżda li ma setgħu jaħdmu qatt; li jfisser li, filwaqt li kienu qed jgħidulna li l-bużullotti spiċċaw, kienu konxji li b'tal-linja konna deħlin biss "gas down" fil-ħajt. Anke hawn hija ċara d-differenza mil-lum. Għall-Ministeru tat-Trasport illum, l-aqwa konsulenti kienu l-kunsilli lokali li jirrappreżentaw ix-xewqat tan-nies fl-irħula u l-ibliet. Kien fuq ix-xewqat tagħhom li sar it-tibdil fir-rotot u, anke jekk mhux perfetti mill-ewwel, illum hemm qbil li qed issir id-differenza li ftit ftit qiegħda tinħass f'settur li joffri fost l-ikbar sfidi f'pajjiżna. Settur fejn ukoll toħroġ id-differenza bejn Gvern li jaħdem u Oppożizzjoni li tikkritika u mhux kapaċi toffri s-soluzzjonijiet. Kif ġara fil-qasam tat-traffiku. Wara xhur jgħidulna li se jiġu b'rapport li jsolvi l-problema tat-traffiku short term illum hemm rapport li mhu kapaċi jispjegah ħadd mid-deputati tal-Partit Nazzjonalista. Rapport li, wara l-fjask li għamlu fl-Arriva, ma fih ebda proposta serja għat-trasport pubbliku. Rapport li juri kif dan il-pajjiż m'għandux gvern alternattiv fl-Oppożizzjoni, iżda għandu Gvern li, għalkemm mhux perfett, huwa bieżel daqs il-poplu li jmexxi u li taħt it-tmexxija tiegħu hemm bidla li qed isseħħ. Forsi għadna m'aħniex fil-punt tal-wasla, iżda t-triq it-tajba nqabdet u b'dan aħna tassew kburin.